
מבוא:
כנגד הנאשם הוגש כתב אישום, המייחס לו עבירות כדלקמן:
א.         סיכון חיי אדם בנתיב תחבורה, - עבירה לפי סעיף 332 (2) לחוק העונשין, תשל"ז-1977 (להלן: "חוק העונשין");
ב.         גניבת בקר, - עבירה לפי סעיף 393א לחוק העונשין; 
ג.          פריצה לרכב, - עבירה לפי סעיף 413 ו סיפא, לחוק העונשין;          
ד.         גניבת רכב, - עבירה לפי סעיף 413 ב (א) לחוק העונשין;
ה.         חבלה במזיד לכלי רכב, לפי סעיף 413 ה לחוק העונשין; 
ו.          הסגת גבול כדי לעבור עבירה, - עבירה לפי סעיף 447(א)(1) לחוק העונשין; 
ז.          גניבה - עבירה לפי סעיף 384, לחוק העונשין;
ח.         הפרעה לשוטר במילוי תפקידו, - עבירה לפי סעיף 275 לחוק העונשין;
ט.         קשירת קשר לביצוע פשע, - עבירה לפי סעיף 499(א)(1) לחוק העונשין; 
י.          הסתייעות ברכב לביצוע פשע לפי סעיף 43 לפקודת התעבורה [נוסח חדש], תשכ"א-1961; 
יא.        איסור הובלת בקר ללא היתר - עבירה לפי תקנה 19 לתקנות מחלות בעלי - חיים (רישום סימון והובלה של בקר), תשל"ו - 1976 ו- סעיף 28 לפקודת מחלות בעלי חיים [נוסח חדש], תשמ"ה - 1985. 
יב.        הובלת בעלי חיים ברכב - עבירה לפי תקנה 3 לתקנות מחלות בעלי חיים (הסדרת תנועת בעלי חיים בישראל), תשמ"ב - 1982 ו- סעיף 28 לפקודת מחלות בעלי חיים [נוסח חדש], תשמ"ה - 1985.
יג.        שיבוש מהלכי משפט - עבירה לפי סעיף 244 לחוק העונשין. 
 
לעבירות אלה נוסף סעיף 29 לחוק העונשין. 
 לפי הנטען בכתב האישום,  ביום 20/3/06, קשר הנאשם קשר לגנוב רכב ובאמצעותו לגנוב עגלים. לשם מימוש הקשר, הגיעו הנאשם והאחרים ביום 20/3/06 לפנות בוקר, לרפת בכפר חסידים בבעלותו של יוסף קרן (להלן: "הרפת"). מהמחסן גנבו 2 שקי אבקת חלב וצבת ממשלתית שבאמצעותה מטביעים מספרים ממשלתיים באוזני עגלים, והעמיסו אותם על הרכב מסוג טנדר סובארו, אשר חונה בחצרו של יוסף דרך קבע (להלן: "הרכב").
הנאשם והאחרים פנו לתאים בהם מוחזקים עגלים, גנבו משם 8 עגלים והעמיסו אותם על החלק האחורי של הרכב, אותו גנבו לאחר שפרצו לתוכו. בסמוך לשעה 04:30, יצאו השלושה עם הרכב בנסיעה מהירה מאזור הרפת, כאשר אחד מהאחרים (להלן: "הנהג") נהג ברכב, והנאשם יושב בסמוך לנהג.
הנאשם ואחרים נסעו מכפר חסידים לאזור ראס עלי ומשם לכפר סעדיה ומשם לאזור שמורת אלוני אבא. בחלק מן הזמן, נסעו השלושה ברכב ללא אורות.   
 בהגיע הנאשם והאחרים לכביש המוביל מצומת אלונים לבית לחם הגלילית (באזור אלוני אבא), החל לדלוק אחריהם רכב משטרתי מסוג סקודה (להלן: "הסקודה"), בו נהג מפקח צביקה דבי (להלן: "דבי") כשלצדו ישב רס"ר אמיר אהרוני (להלן: "אהרוני"), ומאחור ישבו שני שוטרים נוספים. כל הארבעה חבשו כובעי זיהוי משטרתיים.
 
דבי החל להאיץ את מהירות הסקודה תוך ניסיון לעקוף את הרכב. במהלך העקיפה, הבחינו יושבי הרכב כי בסקודה נמצאים שוטרים. בשל כך היטה הנהג את הגה הרכב לעבר הסקודה ו"נגח" בה, בכוונה להתנגד למעצר כדין ובכוונה לגרום לשוטרים חבלה חמורה. כתוצאה מהנגיחה, הועפה הסקודה מהנתיב השמאלי לעבר המדרכה ודבי נאלץ להמשיך לנסוע על המדרכה על מנת שלא לאבד שליטה. דבי עצר את הסקודה שאלמלא כן היא היתה מתנגשת בעמוד חשמל שניצב בהמשך דרכה.     
 
הנאשם והאחרים המשיכו לנסוע בפראות בהמשך הכביש המוביל מאלוני אבא לבית לחם הגלילית, למרות שדבי שב לדלוק אחריהם. בסמוך לפניה לבית לחם הגלילית, פנו השלושה עם הרכב לדרך עפר ונסעו בה כחמש מאות מטרים עד שאיבדו שליטה ברכב והתנגשו בגדר תייל. הרכב ניזוק בצורה קשה.
הנאשם והאחרים החלו להימלט מהרכב, כשקודם לכן הנאשם הכניס את הצבת לתוך תחתוניו, בכוונה להעלים ראיות ולהכשיל הליך שיפוטי.
כתוצאה מהמפורט לעיל, נפגע השוטר אמיר בכתפו הימנית ובצווארו.
 
בישיבה מיום 8/5/06 הגיעו הצדדים להסדר טיעון, לפיו תוקן כתב האישום בכך שנמחקה ממנו העבירה של חבלה בכוונה מחמירה, הנאשם הודה והורשע על פי הודאתו, כל צד טען לעונש. 
 
טיעונים לעונש:
(א)       ב"כ המאשימה טען כי, מעשיו של הנאשם חמורים עד מאד. באישון לילה חדר הנאשם אל הרפת, ולא הסתפק בגניבת 8 עגלים אלא אף הוסיף וגנב אותם באמצעות רכבו של אזרח תמים, העובד בחריצות ובמסירות לשם פרנסתו. 
מערכת המשפט צריכה לתת מענה אמיתי למלחמה בפשיעה שעה שמדובר במכת מדינה. ראוי כי בתי המשפט, כמו גם גופים נוספים, ירתמו למאבק. עוד טען כי, התופעה של גניבות הבקר קלה לביצוע, קשה ללכידה  וכי העונשים הסלחניים שהוטלו בעבר לא תרמו למלחמה האמיתית בתופעה. הפגיעה האנושה בענף הבקר, כך הטעים, מחייבת גם את בתי המשפט להמחיש לציבור כי הפשע בתחום זה אינו משתלם. לפיכך, יש להעלות באופן משמעותי את רף הענישה, על מנת לנסות ולמגר התופעה. לבסוף הוסיף בעניין זה כי מלכתחילה נמוך הסיכוי לתפוס את גונבי הבקר הפועלים באישון לילה ובמקומות נידחים כרפתות ומכלאות בקר לכן יש חשיבות מיוחדת לצורך בהרתעה.
באשר להרשעת הנאשם בעבירה של סיכון חיי אדם בנתיב תחבורה, טען ב"כ המאשימה כי הנאשם לא נהג ברכב והוא הורשע בעבירה אך ורק מכוח דיני השותפות בשל כך בלבד שהיה נוסע אשר ישב ליד הנהג. גם לגישת המדינה עונשו צריך להיות פחות בהרבה מאשר הנהג.
לסיכום ביקש ב"כ המאשימה להטיל על הנאשם מאסר בפועל ההולם את חומרת מעשיו ומתחייב משיקולי הענישה שאותם ביקש להעדיף, זאת נוכח עברו המכביד המעיד על מסוכנותו המובהקת של הנאשם לציבור ולרכושו. ביקש להפעיל במצטבר את המאסר המותנה כנגד הנאשם בת.פ 4830/00, להשית על הנאשם מאסר על תנאי וקנס ולחייבו בפיצויים לרפת ולבעל הרכב שנגנב. עוד ביקש לשלול את רישיונו לזמן ממושך.
 
מטעם המאשימה הופיע למתן עדות במסגרת הראיות לעונש, מר חיים דיין, מנכ"ל ארגון מגדלי בקר לבשר בישראל. בעדותו מסר כי כיום מצויה תופעת גניבת הבקר בשיא של כל הזמנים. בשנה האחרונה ישנה עליה מדאיגה בהיקף הגנבות של הבקר בארץ. על פי רישום חלקי המתנהל על ידי הארגון, עומדים הגניבות בשנים 2004-2006 על סך של 3108 ראשים. היקפים כאלו גורמים לנזק כלכלי אדיר. 
 
(ב)        מנגד, ב"כ הנאשם ביקש בטיעוניו שלא למצות את הדין עם הנאשם, נוכח העובדה כי הנאשם הודה בהזדמנות הראשונה וחסך זמן שיפוטי יקר. הודאתו של הנאשם מגוללת בתוכה חרטה על ביצוע העבירות. תיקים מעין אלה מוגשים בדרך כלל לבתי משפט שלום, אולם בשל כך שכתב אישום כולל ביצוע עבירה של סיכון חיי אדם בנתיב תחבורה, הוגש לבית המשפט המחוזי. אולם, חלקו של הנאשם בביצוע העבירה של סיכון חיי אדם בנתיב תחבורה הוא מזערי, נוכח העובדה כי לא הוא נהג ברכב. הנאשם בן 32, נשוי ואב לשני ילדים, אשתו אף נמצאת בהריון. לאחר שחרורו מהמאסר הקודם ניסה להשתלב באורח חיים נורמטיבי, ללא הצלחה. בקשותיו להשתלב במסגרת עבודות נדחו בשל עברו הפלילי. הסניגור, ביקש לא להטיל על הנאשם קנס זאת נוכח מצבו הכלכלי הקשה, כן נוכח העובדה כי הרכוש שנגנב הוחזר לבעליו.    
 
 
 
 
שיקולי ענישה:
 
אין ספק כי, העבירות בהן הורשע הנאשם הינן חמורות ביותר. הנאשם שגנב 8 עגלים מרפת המתלונן, באמצעות רכבו של בעל הרפת, ונמלט יחד עם הרכב מהמקום כאשר אחר נוהג ברכב. בהמשך הבחינו בו שוטרים ונסעו אחריו כדי לעצרו. במקום להיענות להוראות השוטרים הגביר הנהג מהירות נסיעתו וכיוון את ההגה לעבר הרכב המשטרתי ופגע ברכב המשטרתי עד שזה נאלץ לעצור על המדרכה. הנאשם והאחרים המשיכו בנסיעה פרועה, נטשו את הרכב בשדות והחלו להימלט רגלית.  
 
התנהגותו של הנאשם מלמדת על כך שהוא אדם המזלזל ברשויות אכיפת החוק. הנאשם הינו אדם בלתי אחראי, בלתי שקול ושלוח רסן שבחר להימלט מהשוטרים וניסה זאת בכל אמצעי, לרבות ניסיון פגיעה בשוטרים באמצעות הרכב, נהיגה פרועה תוך כדי סיכון רכבים אחרים, להימלט מאימת החוק. אין להקל ראש בעבירות החקלאיות שביצע הנאשם אשר מהוות פגיעה קשה בחקלאים הטורחים ועמלים במהלך חודשים רבים להביא פרנסה לביתם. התנהגותו הפרועה של הנאשם מהווה המשך ישיר למנהגו לגנוב בקר, כדבר שבשגרה. 
 
בצדק, טען ב"כ המאשימה כי גניבות בקר הפכו למגיפה במקומותינו. חקיקתו של סעיף 393 א' לחוק העונשין באה על רקע הניסיון להילחם בתופעה זו. 
 
בדברי ההסבר להצעת חוק העונשין (תיקון מס' 52) (גניבת בקר ומקנה) התשנ"ו - 1995, ה"ח 2437, 156 אשר בעקבותיה הועמד עונש המאסר בגין עבירה של גניבת בקר ומקנה, על 4 שנים במקום 3 הקבועות בגין עבירה של גניבה אחרת. הובהר כי: 
"תופעת גניבת בקר ומקנה הולכת ומתפשטת והדבר גורם לחקלאים חסרון כיס חמור. מומלץ לקבוע עונש מאסר של 4 שנים בשל גניבת בקר ומקנה ולא להסתפק בהוראות הדין הכללי הקובע בסעיף 384 לחוק העונשין, התשל"ז - 1977, עונש מאסר של 3 שנים".
 
בעניין זה שב ב"כ המאשימה והדגיש כי, משמעות התיקון הינו החמרה של סיווג עבירת גניבת הבקר מעוון לפשע, והפנה גם להתייחסות בתי המשפט לסוג זה של גניבה שיש בו חומרה יתרה.
            
החמרה בענישה בה נוקטים בתי המשפט בשנים האחרונות ביחס לגנבי הבקר, אף היא פרי ניסיון להילחם בתופעה. צדק רב יש בדברי ב"כ המאשימה, לפיהם עבירת גניבת הבקר קלה יחסית לביצוע, וגורמת נזק עצום לחקלאים, ולכידתם של העוברים אותה - היא מלאכה קשה.
 
באשר לנסיבותיו האישיות של הנאשם: לחובת הנאשם לא פחות מ- 12 אישומים קודמים ורובם בגין עבירות דומות. כך למשל כבר בהיותו בן 19 (1993) ביצע עבירה של העדר מן השרות שלא ברשות, מס' מקרים. בהמשך, ובשנים שבאו לאחר מכן הורשע בגניבה, גניבה חקלאית,  גניבת 5 עזים מקיבוץ הסוללים, גניבת 60 עזים ממושב בית שערים, נהיגה ברכב ללא רשות והובלת עשרות תרנגולי הודו שגנב מלול, גניבת 87 כבשים מבית לחם הגלילית, גניבת שני עגלים מרפת בבית לחם הגלילית, גניבת 5 טלאים מדיר בכפר גדרון, נהיגה ברכב ללא רשיון וללא רשות, ועוד עבירות תעבורה נוספות, הסגת גבול, תקיפה הגורמת חבלה, איומים. 
 
במהלך השנים נידון הנאשם גם לעונשי מאסר מותנים שהיו תלויים ועומדים כנגדו ואשר הוארכו. כן הופעלו בחופף ובמצטבר מספר מאסרים על תנאי וזאת מספר פעמים. כמו כן לחובתו של הנאשם מאסר על תנאי בר הפעלה בן 6 חודשים (מת.פ 4830/00 שלום נצרת). 
 
כל המעיין באמור לעיל, מבחין כי בתי המשפט נקטו כלפי הנאשם גישה מקלה שאינה מתיישבת עם חומרת מעשיו, או עם תדירותם. לפיכך בפנינו מקרה הקלאסי המחייב ענישה מחמירה תוך דחייתם של שיקולים, של שיקום ונסיבות אישיות, מפני האינטרס הציבורי. 
 
באי כח הצדדים, כל אחד מהם, הניחו לפתחו של בית המשפט אסופה של אסמכתאות. עיון באסופת אסמכתאות שהגיש ב"כ המאשימה מעלה כי, בית המשפט העליון נתן בעבירות דומות עונשי מאסר לתקופות ארוכות. מנגד, עיון באסופה של האסמכתאות שהגיש ב"כ הנאשם עולה כי  בתי המשפט השונים, לרבות בית המשפט העליון, גזרו בעבירות דומות, עונשי מאסר לתקופות קצרות וחלקם אף הומרו בעבודות שירות.
 
נראה כי יש לבחון כל מקרה ומקרה על פי נסיבותיו, תוך היזקקות לרמת הענישה שנקבעה על ידי בית המשפט העליון.
 
אין בנמצא נסיבות חריגות המצדיקות הקלה בעונשו של הנאשם. הנאשם עבר בעברו שורה ארוכה של עבירות רכוש חמורות ומעשיו גרמו נזק רב לקורבנות העבירות שביצע והוא ממשיך בדרכו זו ללא רתיעה.
 
אציין כי, מעבר לנזקים הכספיים הישירים והעקיפים, אין לשכוח את הסיכון הבריאותי החמור שגורמים מעשים כגון אלו, המובילים להחדרתו  של בשר, ללא כל פיקוח ובתנאי שאינם תנאים, לשוק ואשר עושה דרכו לשולחנותיהם של צרכנים תמימים, שאינם מודעים כלל לסכנה האורבת את להם מעצם אכילת מזונם. 
לכל אלו יש להוסיף כמובן את הנזקים הנגרמים לחקלאיים, הסובלים נזקים כספיים עצומים- ישירים ועקיפים, ואשר שגרת חייהם מופרת כליל כתוצאה מכך.
אשר על כן, ולאחר ששקלתי הן לקולא והן לחומרא את טיעוני הצדדים, נתתי דעתי לנסיבות המקרה תוך זיקה לרמת הענישה הראויה וכפי שנקבעה על ידי בית המשפט העליון, הנני גוזרת על הנאשם בגין כל העבירות שהורשע בהן את העונשים הבאים:
 
(א)       40 חודשי מאסר בפועל, בניכוי ימי מעצרו.
 
(ב)        הנני מורה על הפעלת המאסר על תנאי העומד ותלוי כנגד הנאשם (לתקופה של שישה חודשים) בת.פ 4830/00 בית המשפט השלום – נצרת, וזאת באופן מצטבר למאסר בפועל שהטלתי, כך שסך כל המאסר בפועל שירצה הנאשם, הוא 46 חודשים בניכוי ימי מעצרו. 
(ג)        מאסר על תנאי לתקופה של 36 חודשים והתנאי הוא, שבמשך 3 שנים מיום שחרורו מהמאסר בתיק זה, לא יעבור הנאשם על עבירות של סיכון חיי אדם בנתיב תחבורה, עבירות הגניבה, גניבת בקר, פריצה וגניבת רכב. 
 
(ד)        הנני פוסלת את הנאשם מלהחזיק רשיון נהיגה לתקופה של 12 חודשים מיום שחרורו מן המאסר בפועל שהוטל בתיק זה.
 
(ה)       הנאשם ישלם קנס בסך 5,000 ₪, או 60 ימי מאסר תמורתם. הקנס ישולם בתוך 60 יום מיום שחרורו ב-10 תשלומים שווים ורצופים, בכל 15 לחודש. 
 
(ו)         הנאשם ישלם למתלונן פיצוי על סך 20,000 ₪.
 
ניתן היום ט"ז בסיון, תשס"ו (12 ביוני 2006) במעמד הנוכחים.

